ജോജു അടക്കമുള്ള പൊതു ജനങ്ങള്ക്ക് വേണ്ടിയാണ് സമരം നടത്തിയത്, അത് തിരിച്ചറിഞ്ഞിരുന്നെങ്കില് ഷോ കാണിക്കില്ലായിരുന്നു രാഹുല് മാങ്കൂട്ടത്തില് കൊച്ചി : കോണ്ഗ്രസ് നടത്തിയ സമരത്തെ ചോദ്യം ചെയ്ത നടന് ജോജു ജോര്ജ്ജിനെതിരെ വിമര്ശനവുമായി യൂത്ത് കോണ്ഗ്രസ് സംസ്ഥാന ജനറല് സെക്രട്ടറി രാഹുല് മാങ്കൂട്ടത്തില് രംഗത്തെത്തി. പെട്രോള് ഡീസല് വില വര്ദ്ധനയ്ക്കെതിരെ ഇടപ്പള്ളി വൈറ്റില റോഡ് തടഞ്ഞാണ് കോണ്ഗ്രസ് പ്രവര്ത്തകര് പ്രതിഷേധ സമരം നടത്തിയത്. സമരം ചെയ്ത കോണ്ഗ്രസുകാര് ആരും തങ്ങളുടെ വാഹനത്തിനടിക്കുന്ന ഇന്ധന നികുതി കുറയ്ക്കുന്നതിനു വേണ്ടിയല്ല മറിച്ച്,ജോജു ജോര്ജ് അടക്കമുള്ള മുഴുവന് പൊതു ജനങ്ങളുടേയും ന്യായമായ ആവശ്യം നേടിയെടുക്കാനാണെന്ന് തിരിച്ചറിഞ്ഞിരുന്നെങ്കില് ഇതു പോലെ ഷോ കാണിക്കേണ്ടി വരില്ലായിരുന്നു എന്ന് രാഹുല് ഫെയ്സ്ബുക്കില് കുറിച്ചു. ദുരിത വഴികള് താണ്ടി താരപദവിയിലേക്ക് കടന്ന് വന്ന ജോജു അല്പ നേരം ഇടപ്പള്ളി വൈറ്റില റോഡില് തന്റെ കാര് ഗതാഗതക്കുരുക്കില് കുടുങ്ങിയപ്പോള് അസ്വസ്ഥനാകുന്നത് നാം കണ്ടു. അവിടെ സമരം ചെയ്ത കോണ്ഗ്രസുകാര് ആരും തങ്ങളുടെ വാഹനത്തിനടിക്കുന്ന ഇന്ധന നികുതി കുറയ്ക്കണമെന്നല്ല ആവശ്യപ്പെടുന്നത്. ജോജു ജോര്ജ് അടക്കമുള്ള മുഴുവന് പൊതു ജനങ്ങളുടേയും ആവശ്യത്തിനാണെന്ന് തിരിച്ചറിഞ്ഞിരുന്നെങ്കില് ഇതു പോലെ ഷോ കാണിക്കേണ്ടി വരില്ലായിരുന്നു. അടിസ്ഥാന വിലയേക്കാളേറെ നികുതി നല്കേണ്ട ഗതികേടിലേക്ക് രാജ്യം മാറുമ്ബോള് വിവിധ പ്രതിഷേധ പരിപാടികള് നടത്തിയിട്ടും സമരത്തോട് കണ്ണടക്കുന്ന ഭരണകൂടത്തിന്റെ തിമിരം മാറ്റാന് മറ്റൊരു ശസ്ത്രക്രിയയും സാധ്യമല്ലാത്തപ്പോള് പ്രതിബന്ധതയുള്ള രാഷ്ട്രീയ പ്രസ്ഥാനമെന്ന നിലയിലാണ് കോണ്ഗ്രസ് ഇത്തരം ഒരു സമരവുമായി രംഗത്തിറങ്ങിയത്. മാളികപ്പുറത്തേറിയവരോട് രാജ്യത്തിന്റെ സ്വാതന്ത്ര്യ സമര ചരിത്രമൊന്നുമോതുവാനില്ല, സമരം ചെയ്തും,രക്തം ചിന്തിയും, ജീവന് വെടിഞ്ഞും നേടിയതാണ് ജോജു ഇന്ന് നേടിയ അവകാശമെന്നോര്ക്കുക, അല്ലാതെ ഒരു തമ്ബുരാനും തളികയില് വെച്ച് നല്കിയതല്ലെന്നോര്മിപ്പിക്കട്ടെ.